b"\n_START_ARTICLE_\nCa la Lola Anglada\n_START_SECTION_\nDescripci\xc3\xb3\n_START_PARAGRAPH_\n\xc3\x89s un edifici civil, una casa de grans dimensions formada per una planta baixa i dos pisos. Pr\xc3\xa0cticament no presenta cap element decoratiu. Per la banda lateral dreta es troba penjada en un gran desnivell sobre un cam\xc3\xad._NEWLINE_Aquesta casa est\xc3\xa0 constru\xc3\xafda sobre una antiga masia de 1679 de la qual es conserven algunes restes, com el portal dovellat de pedra que encara es pot veure sota la porta principal d'entrada. Sobre el mur de la fa\xc3\xa7ana es poden veure restes de pintura d'un rellotge de sol._NEWLINE_El conjunt presenta un jard\xc3\xad frontal tancat per un gran reixat i un petit mur semicircular que el separa de la pla\xc3\xa7a de l'Ajuntament; el mur est\xc3\xa0 constru\xc3\xaft amb ma\xc3\xb3 i pedra, aix\xc3\xad com els pilars que separen les diferents parts de la reixa, i que estan decorats per elements t\xc3\xadpics del neoclassicisme.\n_START_SECTION_\nHist\xc3\xb2ria\n_START_PARAGRAPH_\nFou constru\xc3\xafda per la fam\xc3\xadlia de Lola Anglada en la d\xc3\xa8cada de 1880, i aqu\xc3\xad visqu\xc3\xa9 l'escriptora durant tota la seva vida."